Det kan godt være, stormvarslet for fredag er blevet nedjusteret, så vindstødene af orkanstyrke i stedet er blevet til vindstød af stormstyrke og kuling for resten. Men rundt omkring i Nordjylland giver stormen Johanne alligevel problemer. Ved Løgstør måtte Nordjyllands Beredskab opgive at få en gummibåd på vandet for at nå ud til en jolle, der havde revet sig løs. Man frygtede først, at der var mennesker om bord, men efter lidt snak med lokalbefolkning og brovagt konkluderede man, at den var tom. - Vi forsøgte at komme på vandet, lige som bølgerne var allerskrappest, så da vi opdagede, at båden heldigvis var tom, aflyste vi indsatsen igen og lod den flyde, fortæller indsatsleder Finn Madsen fra Nordjyllands Beredskab. Blæsten har også haft held til at rive både træer og buske rundt, og ved flere veje skal man være opmærksom på træer, der kan ligge ud på vejbanen. Eksempelvis ved Koldby i Thy, hvor et væltet træ på rute 11 giver trafikale problemer. I Jesperhus Blomsterpark på Mors mærker man også stormen. Her er flere træer væltet, telte er blæst omkuld, og der er ekstra tryk på brugen af parkens indendørs faciliteter, mens det blæser og regner udenfor, oplyser parken i en pressemeddelelse. Flere færger aflyst Trafikalt har Johanne også givet nogle udfordringer. Både Colorline og Fjordline har aflyst deres afgange mellem Hirtshals og Kristiansand fredag på grund af stormen. Nu melder Læsøfærgen også, at sejladsen her er indstillet. - Alle reservationer er suspenderet resten af dagen. Biler overføres i den rækkefølge de ankommer til færgen, så snart vi kan genoptage sejladsen. Følg med her og på Facebook for nyt om situationen, står der på Læsøfærgens hjemmeside. Ifølge DMI og TV2 Vejret skulle stormvejret passere Nordjylland i løbet af nogle få timer, så vejret bliver mere stille i løbet af fredag eftermiddag. OPDATERING: Fredag formiddag har Nordjyske Jernbane indstillet togdriften mellem Aalborg og Skørping på grund af et træ, der er væltet ned over skinnerne. Tidligst klokken 12.31 vil togene køre igen. Passagerer henvises i stedet til bus 52.

Opsummering:
En båd har revet sig løs på Limfjorden, og træer kan være væltet ud på kørebaner under fredagens kraftige blæst.